次韻和係郡齋書事之什
作者：楊億
朝代：宋

paragraphs: 竹使貪爲郡，金門懶上書。
征途沿木合，官舍類樓居。
密葉藏啼鳥，澄潭躍戲魚。
波光搖島嶼，霽色露閻閭。
圃蕙光風拂，山苗淑氣噓。
開樽空愛客，函丈孰宗予。
清唳頻思鶴，長鳴幾厭驢。
顔貧一瓢足，嵇懶尺題疏。
薄宦無勞說，長謠任所如。
神明定來舍，莊室正虚虚。